CELEX: 32017D2334
Language: sk
Date: 2017-12-14 00:00:00
Title: Vykonávacie rozhodnutie Komisie (EÚ) 2017/2334 zo 14. decembra 2017, ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8 (Text s významom pre EHP )

15.12.2017   
            
            
               SK
            
            
               Úradný vestník Európskej únie
            
            
               L 333/64
            
         VYKONÁVACIE ROZHODNUTIE KOMISIE (EÚ) 2017/2334
   zo 14. decembra 2017,
   ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
   po porade so Stálym výborom pre biocídne výrobky,
   keďže:
   
               (1)
            
            
               Účinná látka kreozot bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8, a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia za predpokladu súladu so špecifikáciami a s podmienkami uvedenými v prílohe I k uvedenej smernici.
            
         
               (2)
            
            
               Platnosť schválenia kreozotu sa skončí 30. apríla 2018. V súlade s článkom 13 ods. 1 nariadenia (EÚ) č. 528/2012 bola 27. októbra 2016 predložená žiadosť o obnovenie schválenia tejto účinnej látky.
            
         
               (3)
            
            
               Spojené kráľovstvo ako hodnotiaci príslušný orgán informovalo útvary Komisie 14. júla 2017 o potrebe vykonania úplného hodnotenia. Podľa článku 14 ods. 2 nariadenia (EÚ) č. 528/2012 sa na vykonanie úplného hodnotenia povoľuje lehota 365 dní. V súlade s článkom 8 ods. 2 uvedeného nariadenia môže počas tohto hodnotenia hodnotiaci príslušný orgán podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie presiahnuť celkový počet 180 dní, ak si to nevyžiada charakter požadovaných informácií alebo výnimočné okolnosti.
            
         
               (4)
            
            
               Do 270 dní od prijatia odporúčania hodnotiaceho príslušného orgánu Európska chemická agentúra (ďalej len „agentúra“) v súlade s článkom 14 ods. 3 uvedeného nariadenia vypracuje stanovisko k obnoveniu schválenia účinnej látky a predloží ho Komisii.
            
         
               (5)
            
            
               Keďže kreozot je navyše klasifikovaný ako karcinogén kategórie 1B a spĺňa kritériá perzistentnej, bioakumulatívnej a toxickej látky (PBT) alebo veľmi perzistentnej a veľmi bioakumulatívnej látky (vPvB) podľa prílohy XIII k nariadeniu Európskeho parlamentu a Rady (ES) č. 1907/2006 (3), spĺňa kritériá vylúčenia stanovené v článku 5 ods. 1 písm. a) a e) nariadenia (EÚ) č. 528/2012. Bude preto potrebné ďalšie preskúmanie s cieľom stanoviť, či je splnená aspoň jedna z podmienok článku 5 ods. 2 prvého pododseku uvedeného nariadenia, a či sa teda môže obnoviť schválenie kreozotu.
            
         
               (6)
            
            
               Z dôvodov, na ktoré žiadateľ nemá vplyv, tak platnosť schválenia kreozotu pravdepodobne uplynie pred prijatím rozhodnutia o obnovení jeho schválenia. Dátum skončenia platnosti schválenia kreozotu je preto vhodné odložiť o obdobie dostatočne dlhé na to, aby sa umožnilo preskúmanie žiadosti. Vzhľadom na lehoty stanovené na hodnotenie hodnotiacim príslušným orgánom a na vypracovanie a predloženie stanoviska agentúry, ako aj na lehotu potrebnú na rozhodnutie, či je splnená aspoň jedna z podmienok článku 5 ods. 2 prvého pododseku uvedeného nariadenia, a či sa preto môže obnoviť schválenie kreozotu, je vhodné odložiť dátum skončenia platnosti schválenia kreozotu na 31. októbra 2020.
            
         
               (7)
            
            
               Okrem dátumu skončenia platnosti schválenia by kreozot mal zostať schválený, za predpokladu súladu so špecifikáciami a s podmienkami uvedenými v prílohe I k smernici 98/8/ES,
            
         PRIJALA TOTO ROZHODNUTIE:
   Článok 1
   Dátum skončenia platnosti schválenia kreozotu na použitie v biocídnych výrobkoch typu 8 sa odkladá na 31. októbra 2020.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 14. decembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).